เจ้าของผลงานคดี “เปิบเสือดำ” ขายหุ้น ITD ทิ้งสองวัน 23 ล้านบาท!
เจ้าของผลงานคดี "เปิบเสือดำ" ขายหุ้น ITD ทิ้งสองวัน 23 ล้านบาท!
31 ก.ค. 2561

ผู้สื่อข่าวรายงานว่า รายงานผู้บริหารซื้อขายหลักทรัพย์ของตลาดหลักทรัพย์แห่งประเทศไทย (ตลท.) ประจำวันที่ 26 กรกฏาคม 2561 พบรายการจำหน่ายหุ้นสามัญ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD โดยเป็นการทำรายการของ นายเปรมชัย กรรณสูต กรรมการผู้จัดการ และกรรมการ ITD ทั้งหมด 2 รายการ
โดยแบ่งเป็นการจำหน่ายในวันที่ 24 กรกฏาคม 2561 จำนวน 4,668,000 หุ้น ที่ราคา 2.87 บาท มูลค่าการซื้อขาย 13,397,160 บาท ซึ่งราคาหุ้นในกระดานปิดวันที่ 24 กรกฏาคม ที่ 2.88 บาท
อีกทั้งเป็นการจำหน่ายในวันที่ 25 กรกฏาคม 2561 จำนวน 3,421,700 หุ้น ที่ราคา 2.86 บาท มูลค่าการซื้อขาย 9,786,062 บาท ซึ่งราคาหุ้นในกระดานปิดวันที่ 24 กรกฏาคม ที่ 2.86 บาท รวมเป็นการจำหน่ายหุ้นสามัญทั้งหมด 8,089,700 ล้านหุ้น มูลค่าการซื้อขายรวม 23,183,222 บาท
โดยก่อนหน้านี้ นายเปรมชัย กรรณสูต มีประเด็นการถูกควบคุมตัวภายหลังจากเจ้าหน้าที่หน่วยพิทักษ์ป่ามหาราช ตรวจพบซากสัตว์ป่าสงวน พร้อมทั้งอาวุธปืนลูกซองแฝด ในแคมป์พักแรมของนายเปรมชัย ในเขตรักษาพันธุ์สัตว์ป่าทุ่งใหญ่นเรศวร เมื่อวันที่ 4 กุมภาพันธ์ 2561 ซึ่งภายหลังจากเจ้าหน้าที่ทำการตรวจสอบ ได้เรียกให้นายเปรมชัย เข้ามารับทราบข้อกล่าวหาในความผิดฐานครอบครองอาวุธปืนโดยไม่ได้รับอนุญาต, ร่วมกันมีซากสัตว์ป่าคุ้มครองไว้ในครอบครองโดยไม่ได้รับอนุญาต และข้อหาติดสินบนเจ้าพนักงาน